**Solitea sa stáva väčšinovým vlastníkom slovenskej platobnej brány Besteron**

* ***Medzinárodná IT spoločnosť Solitea posilňuje svoje postavenie v oblasti platobných riešení***
* ***Solitea kúpila podiel v slovenskej firme Pay Solutions, ktorá vyvinula on-line platobnú službu Besteron***
* ***Súčasťou transakcie je zároveň presun aktivít slovenského hráča Tapeon, pôsobiaceho na poli sprostredkovania platieb cez platobné terminály, pod Pay Solutions***
* ***Slovenskou technológiou chcú spoločne dobyť CEE región***

**Bratislava, 28. marec 2022** – Česko-slovenská spoločnosť [Solitea](https://solitea.com/) získala majoritný podiel v spoločnosti Pay Solutions, ktorá vyvinula on-line platobnú bránu [Besteron](https://www.besteron.sk/). Jej zakladatelia – Róbert Kabina a Miroslav Kráľ – budú riadiť spoločnosť aj naďalej. Platobná brána, ktorú využíva viac ako 1500 internetových obchodov, sa navyše dopĺňa o platobné služby a obchodný tím spoločnosti [Tapeon.](https://tapeon.sk/) Tá sprostredkováva kontaktné a bezkontaktné platby cez platobné terminály na Slovensku, v Českej republike a v Slovinsku. Zakladateľom je Ivan Duliak, ktorý sa týmto stáva aj súčasťou manažmentu spoločnosti Pay Solutions. Ich spoločnou víziou je expanzia technológie a produktov do regiónu CEE.

„*Veríme, že náš vstup do Pay Solutions v kombinácii s aktivitami Tapeonu, pomôže spoločnosti napredovať ešte rýchlejšie. Kvalitné platobné riešenia majú obrovský potenciál byť úspešné nielen na lokálnom trhu. Ich vývoj je však finančne náročný, a preto verím, že spoločne dokážeme využiť vzájomné synergie a vybudovať konkurencieschopný produkt, ktorý bude atraktívny pre zákazníkov v celom regióne strednej a východnej Európy,“* hovorí CEO Solitea Martin Cígler.

Systém na urýchlenie platobných transakcií Besteron vznikol v roku 2014. Jeho hlavným poslaním je zvýšiť komfort on-line platieb pre zákazníkov. Vyvinuli ho Slováci, Róbert Kabina a Miroslav Kráľ, pričom na jeho vývoji pracovali s bezpečnostnými analytikmi z Nemecka. Rok po jeho vzniku sa zakladatelia dostali so svojou službou dokonca medzi finalistov súťaže Mladý inovatívny podnikateľ. Pay Solutions je zároveň licencovaným subjektom Národnej banky Slovenska.

*„Platobnú bránu sme založili ešte ako majitelia internetových obchodov, ktoré sme v minulosti prevádzkovali. Systémy, ktoré boli vtedy dostupné, nespĺňali potreby trhu, a tak sme veľmi rýchlo po spustení získali stovky e-shopov. Rovnakú príležitosť identifikujeme aj teraz po 8 rokoch. Vďaka investičnému kapitálu Sandberg Capital plánujeme uviesť na trh množstvo inovácií, ktoré budú spĺňať kritéria modernej platobnej brány 21. storočia. Budú to, napríklad odložené platby, schválenie obchodníka do 1 hodiny, vyplácanie v 32 krajinách EÚ v 12 menách alebo pokročilé napojenia na ERP systémy, čím firmám umožníme jednoduchšie účtovanie,“* hovorí CEO Pay Solutions Miroslav Kráľ*.* Akvizíciou spoločnosti Tapeon sa Besteron stáva výrazným platobným systémom na Slovensku. Viac ako 1500 on-line obchodníkov, 3000 POS terminálov, pričom v roku 2022 sprocesuje platby za viac ako 400 miliónov eur. V priebehu roka chystá taktiež expanziu v rámci CEE regiónu, ktorá prinesie inovatívne služby, bezpečnosť a kvalitnú podporu pre e-shopy a obchodné prevádzky v celom stredoeurópskom regióne.

„*Dnes vieme, že viac ako polovica on-line transakcií skončí najmä kvôli tomu, že zákazník medzi platobnými možnosťami nenájde tú, ktorú preferuje. Investícia Solitey do firmy Pay Solutions a platobnej brány Besteron pomôže výrazne naštartovať jej inovácie a rast a zároveň urýchliť cestu k získaniu certifikácie Payment Facilitatora. Vďaka tomu bude schopná exportovať slovenské know-how v oblasti vývoja platobných on-line riešení na európske trhy,“* hodnotí Michal Rybovič, partner slovenskej private equity firmy [Sandberg Capital](https://sandbergcapital.com/), ktorá je väčšinovým vlastníkom spoločnosti Solitea. Rybovič zároveň dopĺňa, že dlhodobou investičnou stratégiou Sandbergu je podpora moderných IT riešení, za ktorými stoja slovenskí a českí podnikatelia.

**O spoločnosti PAY SOLUTIONS**

Firma Pay Solutions a.s. vyvinula platobnú bránu Besteron, ktorá poskytuje komplexné platobné riešenia pre obchodníkov – platba kartou on-line s možnosťou akceptovať platby z celého sveta, on-line prevody slovenských aj českých bánk a POS terminály. On-line platby sú zabezpečené najvyšším bezpečnostným štandardom PCI DSS Service Provider Level 1. Cieľom spoločnosti je nielen pokryť klientom všetky potreby v rámci spomenutých platobných služieb pod jednou strechou, ale aj poskytnúť odborné rady pri výbere riešenia, implementácii a v neposlednom rade zabezpečiť kvalitnú zákaznícku podporu. Filozofiou Besteron je pristupovať ku klientom tak, aby ich skúsenosť bola čo najlepšia – profesionálne, ale najmä ľudsky.

**O spoločnosti TAPEON**

Spoločnosť Tapeon vznikla so zámerom zlepšenia dostupnosti platobných služieb na slovenskom trhu v roku 2015. Na trhu pôsobí ako oficiálny certifikovaný ISO partner Visa a Mastercard. Cez jej partnerov je dodávateľom riešení pre samostatné prevádzky, retailové siete, samoobslužné kiosky a  pre e-shopy. Súčasťou aktivít spoločnosti je aj PCI DSS certifikácia platobných inštitúcií, spracovateľov transakcií a obchodníkov spolu s poradenstvom v dodržiavaní lokálnych štandardov v rámci EÚ. Svoje obchodné aktivity primárne rozvíja na 3 trhoch – Slovensko, Česká republika a Slovinsko.

**O spoločnosti SOLITEA**

Solitea, a.s., patrí medzi veľkých európskych dodávateľov ICT riešení. Spoločnosť zamestnáva v siedmich krajinách vyše 1 400 zamestnancov, a celosvetovo obsluhuje viac než 260 000 zákazníkov v 35 krajinách. V tomto roku Solitea očakáva konsolidované výnosy presahujúce 130 miliónov eur a dlhodobo patrí k najrýchlejšie rastúcim IT spoločnostiam v regióne. V posledných štyroch rokoch uskutočnila Solitea mnoho významných akvizícií IT spoločností v európskom regióne. Solitea dlhodobo posilňuje svoju pozíciu významného európskeho dodávateľa informačných technológií pre komerčné subjekty aj štátnu správu. Majoritnými vlastníkmi holdingu Solitea sú slovenská private equity spoločnosť Sandberg Capital a Martin Cígler.

**O spoločnosti SANDBERG CAPITAL**

Sandberg Capital je slovenská správcovská spoločnosť, ktorá vznikla v roku 2014. Zameriava sa na investovanie do menších a stredne veľkých spoločností na Slovensku a v regióne CEE. Vo svojom prvom fonde spravuje aktíva s hodnotou viac ako 210 miliónov eur, ktoré investoval do oblastí IT, telekomunikácií, poľnohospodárstva, vzdelávania a maloobchodu. V decembri 2021 sa Sandbergu podarilo uzatvoriť svoj druhý investičný fond s objemom viazaného kapitálu 130 miliónov eur a investovali doň primárne inštitucionálni investori vrátane jedného z najväčších európskych investorov – European Investment Fund. V roku 2021 smerovali prvé investície do slovenskej outsourcingovej spoločnosti IT špecialistov – Titans freelancers a druhá do českého lídra v oblasti riešení pre kontaktné centrá a komunikáciu so zákazníkmi – Daktela.